Budžeta un finanšu (nodokļu) komisija

Likumprojekts (steidzams) otrajam lasījumam

**Grozījums Bāriņtiesu likumā**

***(Nr. 1063/Lp12)***

|  |  |  |  |  |  |
| --- | --- | --- | --- | --- | --- |
| **Spēkā esošā redakcija** | Pirmā lasījuma redakcija | **Nr.** | **Priekšlikumi**  **(2)** | **Ministru kabineta atzinums** | **Komisijas atzinums** |
|  | Izdarīt Bāriņtiesu likumā (Latvijas Republikas Saeimas un Ministru Kabineta Ziņotājs, 2006, 15. nr.; 2007, 3. nr.; 2009, 2., 13., 14. nr.; Latvijas Vēstnesis, 2009, 193., 205. nr.; 2011, 112., 132. nr.; 2012, 200. nr.; 2013, 112., 188. nr.; 2014, 41., 98. nr.; 2015, 227. nr.; 2017, 128. nr.) šādu grozījumu: |  |  |  |  |
| **25.pants. Audžuģimene**  (1) Bāriņtiesa lemj par:  1) ģimenes vai personas piemērotību audžuģimenes pienākumu veikšanai;  2) audžuģimenes statusa piešķiršanu;  3) bērna ievietošanu audžuģimenē vai uzturēšanās izbeigšanu tajā.  (2) Bāriņtiesa lemj par audžuģimenes statusa atņemšanu, ja bāriņtiesa konstatē, ka audžuģimene nepilda audžuģimenes pienākumus atbilstoši bērna interesēm.  (21) Bāriņtiesa lemj par audžuģimenes statusa izbeigšanu, ja audžuģimene pati ir izteikusi tādu vēlēšanos vai ir mainījušies tiesiskie apstākļi, kas bijuši par pamatu audžuģimenes statusa piešķiršanai un ietekmē audžuģimenes spēju turpmāk veikt audžuģimenes pienākumus.  (3) Audžuģimenes statusa piešķiršanas un atņemšanas kārtību, bērna un audžuģimenes savstarpējās personiskās un mantiskās attiecības, audžuģimeņu finansēšanas kārtību, kā arī kārtību, kādā bērnu nodod audžuģimenei vai izbeidz viņa uzturēšanos tajā, nosaka Ministru kabinets.  (4) Audžuģimenei ir tiesības Administratīvā procesa likumā noteiktajā kārtībā pārsūdzēt tiesā bāriņtiesas lēmumus, kas skar audžuģimenē ievietotā bērna intereses un tiesības. Bāriņtiesas lēmuma pārsūdzēšanas gadījumā ieinteresētā persona var izmantot Administratīvā procesa likumā noteiktos tiesību pagaidu aizsardzības līdzekļus. | Papildināt likumu ar 25.1 pantu šādā redakcijā:  "**25.1 pants. Audžuģimeņu informācijas sistēma**  (1) Informāciju par audžuģimenē ievietotajiem bērniem un audžuģimenēm bāriņtiesas reģistrē Audžuģimeņu informācijas sistēmā, kas ir valsts informācijas sistēmas "Integrētā iekšlietu informācijas sistēma" sastāvdaļa.  (2) Audžuģimeņu informācijas sistēmas mērķis ir nodrošināt audžu­ģimeņu un audžuģimenēs ievietoto bērnu uzskaiti, lai veicinātu audžuģimenē ievietoto bērnu personisko un mantisko interešu aizstāvību. |  |  |  |  |
|  | (3) Tiesības saņemt un izmantot Audžuģimeņu informācijas sistēmā iekļauto informāciju, tai skaitā personas datus, normatīvajos aktos noteikto funkciju izpildei ir arī šādām institūcijām un personām:  1) Valsts bērnu tiesību aizsardzības inspekcijai, lai nodrošinātu bāriņtiesu darba uzraudzību audžuģimenēs ievietoto bērnu tiesību aizsardzības jomā;  2) Pilsonības un migrācijas lietu pārvaldei, lai nodrošinātu audžuģimeņu statusu raksturojošās informācijas aktualizēšanu Iedzīvotāju reģistrā;  3) Valsts sociālās apdrošināšanas aģentūrai, lai nodrošinātu valsts sociālo pabalstu piešķiršanu audžuģimenēm, pieņemto lēmumu paziņošanu un izpildi;  4) pašvaldības sociālajam dienestam, lai nodrošinātu pašvaldības sociālo pabalstu piešķiršanu, pieņemto lēmumu paziņošanu un izpildi. | **1** | **Labklājības ministrs J.Reirs**  Papildināt likumprojektā iekļauto Bāriņtiesu likuma (turpmāk – Likums) 25.1panta trešo daļu ar jaunu 5. un 6. punktu šādā redakcijā:  „5) policijai, lai nodrošinātu Bērnu tiesību aizsardzības likumā noteiktos uzdevumus par bērna nogādāšanu drošā vidē;  6) ārpusģimenes aprūpes atbalsta centram, lai nodrošinātu nepieciešamo atbalstu ārpusģimenes aprūpes pakalpojumu sniegšanā.”[[1]](#footnote-1) |  |  |
|  | (4) Ministru kabinets nosaka Audžuģimeņu informācijas sistēmā iekļaujamo datu apjomu, kā arī to iekļaušanas, saņemšanas un apstrādes kārtību.  (5) Audžuģimeņu informācijas sistēmas pārzinis ir Iekšlietu ministrijas Informācijas centrs.  (6) Audžuģimeņu informācijas sistēmā iekļaujamos datus par audžuģimenēm un tajās ievietotiem bērniem glabā 10 gadus pēc audžuģimenes statusa izbeigšanas vai atņemšanas." |  |  |  |  |
| **35.pants. Bērna ievietošana ilgstošas sociālās aprūpes un sociālās rehabilitācijas institūcijā**  (1) Bāriņtiesa lemj par bāreņa vai bez vecāku gādības palikuša bērna ievietošanu ilgstošas sociālās aprūpes un sociālās rehabilitācijas institūcijā, ja ārpusģimenes aprūpi bērnam nav iespējams nodrošināt pie aizbildņa vai audžuģimenē vai ja aprūpe pie aizbildņa vai audžuģimenē konkrētam bērnam nav piemērota. Bērnu aprūpes iestādē bērns atrodas līdz brīdim, kad viņam tiek nodrošināta piemērota aprūpe pie aizbildņa vai audžuģimenē. |  | **2** | **Labklājības ministrs J.Reirs**  Papildināt likumprojektu ar jaunu 2.pantu – grozījumu Likuma 35.pantā, attiecīgi uzskatot esošo likumprojekta pantu par 1.pantu, un izteikt 2.pantu šādā redakcijā:  „2. Izslēgt 35.panta pirmajā daļā vārdus “ja ārpusģimenes aprūpi bērnam nav iespējams nodrošināt pie aizbildņa vai audžuģimenē vai”. [[2]](#footnote-2) |  |  |
|  | Likums stājas spēkā 2018. gada 1. septembrī. |  |  |  |  |

1. Pamatojums:

   Likumprojektu paredzēts papildināt ar tiesībām policijai piekļūt Audžuģimeņu informācijas sistēmā pieejamai informācijai. Saskaņā ar Bērnu tiesību aizsardzības likuma 27.panta 4.1 daļu policija var šķirt bērnu no ģimenes, ja bērna dzīvība, veselība vai attīstība ir nopietni apdraudēta vardarbības dēļ vai ir pamatotas aizdomas par vardarbību pret bērnu, kā arī aprūpes trūkuma vai mājas apstākļu (sociālās vides) dēļ. Ārpusģimenes aprūpē esoša bērna primāra aprūpe nodrošināma ģimeniskā vidē – pie aizbildņa vai audžuģimenē. No 2018.gada 1.jūlija Latvijā plānots ieviest specializētās audžuģimenes, t.sk. krīzes audžuģimenes, kuras uzdevums būs, nepieciešamības gadījumā, uzņemt savā ģimenē bērnu, kurš šķirts no ģimenes, neatkarīgi no diennakts stundas vai nedēļas dienas. Tādēļ, lai policija, izņemot bērnu no ģimenes nenogādātu viņu institūcijā (ilgstošas sociālās aprūpes un sociālās rehabilitācijas institūcijā bērniem vai krīzes centrā), bet nodrošinātu aprūpi ģimeniskā vidē, policijai nepieciešama piekļuve Audžuģimeņu informācijas sistēmā, lai uzzinātu informāciju par krīzes audžuģimenēm. Piekļuve informācijas sistēmai arī nodrošinās ātrāku iespēju paziņot bāriņtiesai par bērna šķiršanu no ģimenes un viņa atrašanās vietu.

   Tāpat likumprojektu paredzēts papildināt ar tiesībām ārpusģimenes aprūpes atbalsta centram piekļūt Audžuģimeņu informācijas sistēmā pieejamai informācijai. Saskaņā ar Saeimā iesniegtajiem grozījumiem Bērnu tiesību aizsardzības likumā ar 2018.gada 1.jūliju Latvijā darbosies ārpusģimenes aprūpes atbalsta centri, kuru viens no uzdevumiem būs atbildēt par savā teritoriālā iedalījumā esošām pašvaldībām, tajās esošajām audžuģimenēm, aizbildņiem un adoptētājiem un ārpusģimenes aprūpē esošiem bērniem. Plānots, ka atbalsta centru funkcijas būs:

   * uzrunāt potenciālās audžuģimenes, aizbildņus, adoptētājus;
   * nodrošināt apmācības un psiholoģisko izpēti potenciālajām audžuģimenēm;
   * atlasīt audžuģimenes pienākumu veikšanai piemērotas ģimenes un nodot informāciju bāriņtiesai lēmuma par statusa piešķiršanu pieņemšanai;
   * uzturēt audžuģimeņu reģistru un sniegt informāciju bāriņtiesai par piemērotu audžuģimeni konkrētam bērnam;
   * savest kopā bērnu ar audžuģimeni;
   * sadarbībā ar bērna izcelsmes pašvaldības sociālo dienestu izstrādāt rehabilitācijas un/vai atbalsta plānu bērnam;
   * izstrādāt rehabilitācijas un/vai atbalsta plānu konkrētajai audžuģimenei;
   * nodrošināt papildus apmācības audžuģimenēm;
   * nodrošināt psiholoģiskā atbalsta saņemšanas iespējas gan psihologu konsultāciju, gan atvalsta grupu veidā;
   * nodrošināt audžuģimenēm nepieciešamo speciālistu pieeju, vai arī sniegt informāciju par tuvāk pieejamiem speciālistiem, kas ģimenei ir nepieciešams;
   * nodrošināt audžuģimenēm nepieciešamo atbalstu kvalitatīvai bērna aprūpei.

   Lai nodrošinātu plānotos uzdevumus, ārpusģimenes aprūpes atbalsta centriem ir nepieciešams piekļūt informācijai Audžuģimeņu informācijas sistēmā, kā arī nodot caur sistēmu bāriņtiesām, sociālajiem dienestiem u.c. iesaistītajām institūcijām nepieciešamo informāciju. [↑](#footnote-ref-1)
2. Pamatojums:

   Spēkā esošā Bērnu tiesību aizsardzības likuma, kas nosaka bērna tiesības, brīvības un to aizsardzību, ņemot vērā, ka bērnam kā fiziski un intelektuāli nenobriedušai personai vajadzīga īpaša aizsardzība un gādība, 27.pantā noteikti pamatprincipi bērna šķiršanai no ģimenes. Atbilstoši minētā panta trešajai un 3.1 daļai, šķirot bērnu no ģimenes, viņam tiek nodrošināta ārpusģimenes aprūpe pie aizbildņa, audžuģimenē vai bērnu aprūpes iestādē, kā arī valsts apmaksāta neatliekamā medicīniskā palīdzība ārstniecības iestādēs vai palīdzība sociālās rehabilitācijas iestādēs. Bērnam primāri tiek nodrošināta iespēja augt pie aizbildņa vai audžuģimenē (27.panta trešā daļa). Ārpusģimenes aprūpi bērnu aprūpes iestādē nodrošina, ja aprūpe pie aizbildņa vai audžuģimenē nav piemērota konkrētam bērnam. Bērnu aprūpes iestādē bērns atrodas līdz brīdim, kad viņam tiek nodrošināta piemērota aprūpe pie aizbildņa vai audžuģimenē (27 panta 3.1 daļa).

   Pašlaik spēkā esošajā Likuma 35.panta pirmajā daļā paredzēti divi nosacījumi bērna ievietošanai ilgstošas sociālās aprūpes un sociālās rehabilitācijas institūcijā - ja ārpusģimenes aprūpi bērnam nav iespējams nodrošināt pie aizbildņa vai audžuģimenē vai ja aprūpe pie aizbildņa vai audžuģimenē konkrētam bērnam nav piemērota.

   Lai vienādotu spēkā esošās tiesību normas un skaidri noteiktu, ka, ievērojot ANO Bērnu tiesību konvencijā un Bērnu tiesību aizsardzības noteiktos principus, primārā aprūpe ārpusģimenes aprūpē esošam bērnam ir nodrošināma ģimeniskā vidē – pie aizbildņa vai audžuģimenē, nepieciešams precizēt spēkā esošā Likuma 35.panta pirmo daļu. [↑](#footnote-ref-2)